Zarathuštra
Zarathuštra (vanakreeka keeles Ζωροάστρης Zōroastrēs) oli vanairaani prohvet, zoroastrismi rajaja. Teda peetakse zoroastristliku põhiteksti Avesta vanima osa autoriks. Avesta kaudu on teada ka enamik teda ennast puudutav. Ta elas Iraani mägismaa idaosas, kuid tema täpne sünnikoht on teadmata. Ka selle üle, millal ta elas, vaieldakse. On allikaid, mille järgi dateeritakse Zarathuštra eluaastad 2. aastatuhandesse e.m.a (mis pole tõenäoline). On pakutud ka 6.–5. sajandil e.m.a (6. sajand e.m.a tundub üpris tõenäoline, kuid see ei ole tõestatud).